Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 1 Pv 748/12/8810	Spišská Nová Ves, 19.2.2013
EEČ : 2-68-62-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Spišská Nová Ves
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od decembra 2010, najmenej do 24. januára 2012, v Spišskej Novej Vsi, obci Spišský Hrušov, okres Spišská Nová Ves, ako otec ml. XXXXX, nar. XXXXX, neprispieval riadne a včas na jej výživu, i keď mu táto povinnosť vyplýva z § 62 Zák. o rodine a podľa právoplatného rozsudku Okresného súdu v Spišskej Novej Vsi sp. zn. 11P 395/08 zo dňa 28.11.2008, mal prispievať vždy do 15. dňa v mesiaci sumou 56,43 € do rúk XXXXX, matky dieťaťa, čím mu vznikol dlh na výživnom najmenej v sume 439,61 €,
lebo zanikla trestnosť činu
Odôvodnenie:
Poverený príslušník Obvodného oddelenia Policajného zboru v Markušovciach pod sp. zn. ORP-1408/MK-SN-2012 stíhal obvineného XXXXX pre prečin zanedbania povinnej výživy podľa § 207 ods. 1 Tr. zák., na tom skutkovom základe, že v dobe od decembra 2010,  najmenej do 14. januára 2012, v Spišskej Novej Vsi, obci Spišský Hrušov, okres Spišská Nová Ves, ako otec ml. XXXXX, nar. XXXXX, neprispieval riadne a včas na jej výživu, i keď mu táto povinnosť vyplýva z § 62 Zák. o rodine a podľa právoplatného rozsudku Okresného súdu v Spišskej Novej Vsi sp. zn. 11P 395/08 zo dňa 28.11.2008, mal prispievať vždy do 15. dňa v mesiaci sumou 56,43 € do rúk XXXXX, matky dieťaťa, čím mu vznikol dlh na výživnom najmenej v sume 383,18 €.

Po ukončení skráteného vyšetrovania bola vykonaná mediácia, v rámci ktorej obvinený postupne uhradil dlh na výživnom celkom v sume 439,61 €, čo zodpovedá dlhu na výživnom vrátane mesiaca január 2013.

Uvedenú okolnosť potvrdzujú kópie poštových poukážok zo dňa 24.01.2013 na sumu 35 €, zo dňa 05.02.2013 na sumu 400 € a zo dňa 11.02.2013 na sumu 4,61 €. 

Súčasne nebolo zistené, aby neplatenie výživného malo pre oprávnené dieťa trvalo nepriaznivé následky. 

Podľa § 215 ods. 1 písm. h) Tr. por. „prokurátor zastaví trestné stíhanie, ak zanikla trestnosť činu“.  

Podľa § 86 písm. a) Tr. zákona „trestnosť zanedbania povinnej výživy zaniká, ak  trestný čin  nemal  trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu“.

Keďže boli splnené podmienky účinnej ľútosti, bolo potrebné rozhodnúť tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Irena Kurucová
prokurátorka